સગપણની વાતચીત વખતે છોકરા કે છોકરીની તેમની કેટલીક અંગત શારીરિક કે માનસિક ખામીઓ, તેમજ કોઈ પણ પ્રકારની અસાધ્ય બીમારી વિશે, કે પછી ભૂતકાળમાં કરવામાં આવેલ કોઈ મોટું ઓપરેશન, કે પછી કોઈ થયેલો ગંભીર અકસ્માત કે પછી કોઈ ગંભીર બીમારીની લાંબો સમય લીધેલ સારવાર અંગે પણ ખુબ નિખાલસ રીતે એકબીજા પરિવારને જાણ કરવી જરૂરી હોય છે. મનમા કોઈ શંકા રહી નહીં જાય તે માટે આ બાબતે છેવટે પૂછી લેવામાં પણ કોઈ સંકોચ કરવો જોઈએ નહીં. પાછળથી આવી ખામીઓ કે બીમારી વિશે ધ્યાનમાં આવતાં લગ્નજીવનમાં તકલીફ ઉભી થવાની શક્યતા રહે છે. આવી નિખાલસતાની સામેના પક્ષ પર સારી છાપ પડવાની સંભાવના રહેતી હોય છે. ભવિષ્યમાં આવી છુપાવેલી વાતની જાણકારી મળે ત્યારે સામેના પાત્રને એમ લાગવાની શક્યતા રહેલી છે કે તેઓ જોડે છેતરપીંડી થઈ. આ કારણનાં લીધે બંને પાત્રો અને તેમના પરિવાર વચ્ચે ઉગ્ર તણાવ સર્જાવાની શક્યતા પણ રહે છે. ઘણીવાર એવું જોવાં મળે છે કે સગપણની વાત ચાલતી હોય છે ત્યારે જે પાત્રમાં ખામી હોય તેના માતાપિતા આ વાત છુપાવતા હોય છે. દેખીતી ખામી તો નજરે પાડી જાય એવી હોય એટલે છુપાવી શકાય એમ નથી હોતી પણ કેટલીક શારીરિક કે માનસિક એવી ખામી હોય કે પછી કોઈ એવી અસાધ્ય બીમારી હોય જે છુપાવી શકાય હોય તેવી વાત છુપાવવામાં આવતી હોય છે.